runetrust/blame-folketinget-dk huggingface dataset:
Margrethe Vestager (RV), 2012-10-26:
Jo, men lige præcis den her udveksling viser jo, at det her er noget, man bliver nødt til at behandle nuanceret og måske i virkeligheden mere pragmatisk end ideologisk.
For man skal vælge løsninger, som fremmer det, man gerne vil, i respekt for, synes jeg, at de folkevalgte i kommuner og regioner er lige så folkevalgte, som vi er, og har et meget konkret ansvar for, hvordan en lang række opgaver løses direkte i forhold til borgerne: skole, dagpasning, sundhed, altså helt borgernære opgaver.
De er på stedet, og derfor har de en anden tilgang til det, end vi har.
Jeg er sådan set enig i, at der ofte kommer ingenting ud af ingenting; jeg tror, lommeuld er undtagelsen – hvem det nu end er, der har sagt det.
Men alternativet er jo heller ikke ingenting.
Alternativet er at blive ved med at måle, blive ved med at gøre det her til genstand for kommune- og regionsforhandlinger, sørge for, at ideer og viden om, hvordan man gør, spredes.
Jeg tror f.eks., der er en misforståelse, som handler om, at hvis en kommune og en virksomhed laver et samarbejde om at være innovativ på et område, så kan den virksomhed ikke byde på opgaven senere hen.
Det kan den faktisk godt; det kommer an på, hvordan det bliver tilrettelagt.
Vi skal altså sørge for, at den viden er tilgængelig, sådan at det bliver enkelt.
Vi håber meget at kunne lave en udbudslov, når de ændringer af udbudsdirektivet, som forhandles i EU i øjeblikket, er på plads, så vi får en egentlig forankring af udbud her i Danmark.
Og vi skal se på, hvordan Klagenævnet for Udbud fungerer, sådan at det er effektivt, men ikke en hæmsko for, at nogen har lyst til at byde ind på et udbud, fordi der hele tiden bliver klaget – også over ting, hvor man må sige: Arh, var det virkelig det, Klagenævnet for Udbud blev sat i verden for? Derfor tror jeg, det er vigtigt at holde fast i, at alternativet til det her ikke er at lade det sejle; det er at føre en politik, som gør, at vi egentlig tror på, at kommunerne får den viden, det input, de redskaber, der skal til, og at vi holder fokus på området.
Og derfor håber jeg selvfølgelig også, at den her debat og det frirum, der bliver til rådighed for vores lokale politikere, bliver brugt i partierne, bl.a. til en diskussion op til kommunalvalget: Hvordan vil vi udbyde?
Hvad vil vi gøre?
Hvordan vil vi sørge for, der bliver en god kvalitet i kommunens løsninger?
Martin Geertsen (V), 2012-10-26:
Nu var det ikke, fordi vi skulle have en lang ligestillingsdebat her.
Det var sådan set som referencepunkt til den diskussion, vi har gang i her, nemlig spørgsmålet om, hvad der sker, hvis man vælger at gøre ingenting.
Og ministeren siger det jo sådan set meget præcist selv, altså at det at gøre ingenting ikke har virket meget længe.
Kunne man ikke anlægge den samme logik i forhold til den diskussion, vi har her, om, at vi nu sådan set stepper ned – for at bruge et nudansk udtryk – i forhold til det nationale fokus på kommunernes brug af konkurrenceudsættelse og udbud?
Kunne man ikke anlægge det samme perspektiv her og sige, at vi nu får en lang periode – hvis ministeren altså får held til at få vedtaget sit lovforslag, og det ser jo sådan ud – hvor vi fjerner fokus og der dermed sker ingenting, så ministerens og min egen ambition om, at der skal mere udbud i kommunerne, rent faktisk risikerer at ende i ingenting meget længe, for at bruge ministerens eget udtryk.
Mike Legarth (KF), 2012-10-26:
Nu hørte jeg, at tonen i det, hr. Leif Mikkelsen sagde, var venlig, men baggrunden og ordene var direkte ubehøvlede.
Nu er vi tilbage i det der med mudderkastning og den ulækre politiske debat, som jeg ikke bryder mig om.
Jeg har aldrig sagt, at man ikke gør det.
Jeg kan godt forstå, at hvis der ikke er en prioritetsliste, kan man godt komme til at lade være med at sørge for at konkurrenceudsætte tilstrækkeligt.
Det var det, jeg sagde – intet andet.
Leif Mikkelsen (LA), 2012-10-26:
Tak for det.
Det er i al venlighed, fordi nu har hr. Mike Legarth tidligere beklædt en borgmesterpost, og derfor vil jeg sige sådan helt i alvor, at jeg faktisk synes, det er værd at lytte til, hvad den erfaring tilsiger.
Derfor hæfter jeg mig meget ved, at hr. Mike Legarth siger, at det ikke sker, hvis man ikke er tvunget til det efter regler herindefra.
For så vil jeg sige, at så kan jeg blive lige så bekymret som hr. Mike Legarth.
Men jeg lytter gerne til en erfaren mands tale.
Leif Mikkelsen (LA), 2012-10-26:
Hvad der er liberalt, er jo en interessant diskussion.
Nu synes jeg, at man skal dømme liberal politik på den politik, der bliver ført, og liberal politik er jo at give så stor frihed til borgerne som muligt.
Det vil sige, at man skal sænke skatter og afgifter, og det vil sige, at man jo så siger nej til en energiaftale, der øger udgifterne med 3,6 mia. kr., osv.
Så kan seerne sikkert selv dømme nu, vil jeg tro, om, hvem der er liberal.
Det er et spørgsmål om indhold, om den politik, man fører.
Fører man en politik, der kunne forveksles med Socialdemokratiets politik, så kan man jo ikke være liberal.
Så fik vi det understreget sådan en fredag formiddag her, og det er jo ikke så ringe endda.
Det er det mål, den tidligere regering har forsøgt at forfølge i stil med det her lovforslag, og så er det jo et åbent spørgsmål, om det kan forfølges ad andre veje.
Der er det så, jeg har peget på, at det måske var mere fornuftigt at have kørt et frikommuneforsøg, end at man kastede hele Danmark ud i det eksperiment, som det jo trods alt er, hvis vi nu risikerer, at der sker mindre.
Så et andet spørgsmål, vi skal stille her, er jo: Vil der nu blive målt på det fra det tidspunkt, det starter, og sker der fremadrettet mere eller mindre på det her område?
Det er jo helt afgørende, for ellers bør man gøre skaden god igen ved på et tidspunkt at genindføre den her regel.
Jeg kan høre, at der er flertal for at fjerne den, så derfor er det jo en overvejelse.
Martin Geertsen (V), 2012-10-26:
Det, der selvfølgelig fik mig til at bede om en kort bemærkning, var, at hr. Leif Mikkelsen sagde, at han nu repræsenterede det eneste liberale parti, og derfor har jeg behov for noget undervisning i, hvordan man så er liberal.
Er det det kommunale selvstyre, eller er det de individuelle krav på de bedste og billigste løsninger?
Leif Mikkelsen (LA), 2012-10-26:
Jeg vil kun sige, at det går jeg ud fra vi hører ministerens svar på eller overvejelser af på et tidspunkt i forløbet her.
Eller kan vi spørge i udvalget, så det afventer vi jo.
Morten Marinus (DF), 2012-10-26:
Tak for det.
Jeg har siddet og tænkt lidt.
Jeg blev jo af SF's ordfører beskyldt for, at jeg talte sort, og jeg tror måske, at hun havde ret, for jeg kom til at sidde og tænke lidt over, hvad jeg egentlig sagde, hvilke ord der kom ud af min mund, og hvilke ord jeg havde inde i hovedet.
Det er ikke umuligt, at det blev lidt sort, men med de meningsmålinger, der er lige nu, så tyder alt på, at os, der er nyvalgte, får en lang læretid herinde.
Så mon ikke jeg når at lære at tale lidt bedre i løbet af valgperioden, så jeg faktisk kommer til at udtrykke mig lidt klarere.
Grunden til, at jeg tog den korte bemærkning, er, at jeg godt vil tilkendegive, at jeg er positiv over for hr. Leif Mikkelsens forslag om fritvalgsordning og fritvalgsforsøg.
Det er jo ikke nogen hemmelighed, at Dansk Folkeparti har været en af bannerførerne for frit valgskommunerne, og jeg havde faktisk også i forbindelse med det næste forslag, L 6, et ønske om, at man havde sendt det ud som frikommuneforsøg.
Så derfor vil jeg bare ganske kort også her under L 5 give min opbakning til det og sige, at jeg faktisk støtter hr. Leif Mikkelsen i, at det her også burde have været sendt ud som frikommuneforsøg, og så kunne vi derefter se, om vi blev klogere på, om det var det ene eller det andet, der var bedst.
Leif Mikkelsen (LA), 2012-10-26:
Jo, det lyder sådan set meget fornuftigt.
Nu skal vi lige huske, at det her altså er et spørgsmål om udbudsstrategier og om, at man skal synliggøre, hvad man nu vil, så der kan være gennemsigtighed.
Det kan i sig selv være klogt, og derfor kan det jo være, at resultatet bliver, at mange alligevel bliver ved med at gøre det her, hvad enten der er en lov om det eller ej, eller finder en lidt mere smart måde at gøre det på.
Jeg er enig med spørgeren i, at der er forskel på kommunerne i Danmark.
Det danmarkskort, vi fik lavet, da vi lavede kommunalreformen, var jo ikke sådan et, der blev lagt ned over Danmark, og som viste, at nu var alle lige store og lige gode osv.
Vi har by og land, der er økommuner, og der er store forskelle, og de forskelle skal naturligvis respekteres.
Der medgiver jeg spørgeren, at lovgivning herindefra er meget svær at nuancere, sådan at der bliver mulighed for at være forskellige, og derfor skal vi være meget påpasselige og tilbageholdende, hver eneste gang vi laver centrale regler, som gælder for alt og alle.
Det er også derfor, at jeg synes, der er meget god ræson i den linje, regeringen lægger, med at fjerne en del bureaukratiske tiltag og regler.
Der er så bare det spørgsmål og den bekymring om, om skattekronerne bliver brugt hundrede procent optimalt.
Hvordan sikrer vi det, hvis vi forfølger det andet mål?
Det er da et reelt politisk dilemma at stå i, og det må man så bare tage stilling til på et tidspunkt.
Lone Loklindt (RV), 2012-10-26:
Jeg vil gerne spørge ordføreren, om han tror, at denne nye lov vil give kommunerne mindre mulighed for at lave udbud i de tilfælde, hvor de kan se, at det vil gavne økonomien, og at der altså kan fokuseres på de opgaver, kommunen reelt har interesse i at udlicitere, fordi der er nogle gevinster ved det.
Vil den her lov give mindre mulighed for det?
Morten Marinus (DF), 2012-10-26:
Jamen jeg kan gentage mit svar, måske med lidt andre ord end dem, jeg kom med til fru Lisbeth Bech Poulsen.
Jeg frygter da – og det kan godt ske, at jeg har mistillid til nogle kommuner, det vil jeg ikke udelukke – at der er nogle, der vil springe over, hvor gærdet er lavest, og sige, at når nu det er frivilligt, så laver de slet ikke nogen udbudsstrategi, så beholder de alle opgaverne inden for kommunen, selv om det måske i sidste ende viser sig, at det hverken er den bedste eller den billigste mulighed for borgerne, hvis man ikke konkurrenceudsætter eller laver udbudsstrategier for de her områder.
Så derfor støtter jeg altså, at kommunerne fortsat skal være forpligtede til at lave udbudsstrategier.
Martin Geertsen (V), 2012-10-26:
Ja, jeg synes næsten, det hører sig til lige at komme med en enkelt bemærkning til den socialdemokratiske ordfører, som både under sine spørgsmål til min ordførertale og nu her også i sin egen ordførertale jo kridter banen op, som om det er sådan, at vi nu er i gang med sådan en større frisættelsesproces af de danske kommuner og regioner.
Jeg skal bare spørge ordføreren, hvordan han opfatter den budgetlov, som regeringen og mit parti står bag.
Er den ikke udtryk for proces i forhold til, hvordan kommunerne skal regulere deres egne forhold?
Martin Geertsen (V), 2012-10-26:
Nej, det, jeg sådan set kan bekræfte, er, at det her lovforslag fjerner fokus fra noget, som vi synes er væsentligt, hvilket jeg indledte med at sige, nemlig at flest mulige opgaver i den offentlige sektor konkurrenceudsættes, at man spørger til prisen, at man spørger til kvaliteten.
Så det, jeg synes man kan bekræfte vedrørende det her lovforslag, er, at det fjerner fokus fra den mekanisme, som i virkeligheden er med til at drive en højere kvalitet og en større prisbevidsthed ind i den offentlige sektor.
Jeg tror, vi må nøjes med at holde os til, at det er det, som kan bekræftes vedrørende det her lovforslag.
Simon Kollerup (S), 2012-10-26:
Det sidste er vi jo sådan set enige i.
Det er godt at øge samarbejdet med det private erhvervsliv, og det har vi sådan set også ret stor tillid til.
Jeg har det sådan med vores kollegaer i byrådene og regionsrådene, at jeg stoler ret meget på dem, og jeg stoler også på, at de er i stand til at gøre det, der er til gavn for borgerne, så vi ikke behøver at procesregulere med et statsligt pres herindefra.
Martin Geertsen (V), 2012-10-26:
Nej, den socialdemokratiske ordfører skal forstå det sådan, at vi synes, at det er godt, at man lægger pres på systemerne, herunder også på de kommunale og regionale systemer.
Der skal altså være noget, der så at sige står over det kommunale selvstyre.
Det er sådan set det enkelte individs frihed.
Så derfor skal vi efter min opfattelse hele tiden forsøge at udfordre det kommunale selvstyre i en retning, der gør, at man også inddrager private leverandører og sætter den enkelte servicemodtager og den enkelte skatteborger i centrum.
Simon Kollerup (S), 2012-10-26:
Holdningen fra Venstres side var jo ikke den store overraskelse – det kan jeg godt afsløre hernede fra min stol.
Det, der måske overrasker mig en lille smule, er – nu er vi jo begge fra partier med et stort kommunalt bagland – den bemærkning, der faldt lidt tidligt i ordførertalen om den ideelle verden.
Det drejer sig altså om, at man godt kunne afskaffe den her regel om at lave strategier i den ideelle verden.
Kunne ordføreren ikke bare prøve at forklare for mig, hvad den ideelle verden betyder?
Betyder det, at de politikere, vi har ude i vores kommuner og regioner i dag, ikke er den ideelle verden, og dermed kan vi ikke stole på, at de selv kan fremme de her ting?
Er det sådan, jeg skal forstå det, der blev sagt først i ordførertalen?
Ordføreren har fuldstændig ret.
Regeringen er sådan set i gang med en større frisættelsesproces, hvis man vil bruge det lange ord.
Regeringen er sådan set i gang med at skabe initiativer, der øger tilliden til vores kollegaer ude i kommuner og regioner og øger tilliden til, at man kan løse opgaverne lokalt.
Og selvfølgelig skal det hele være inden for rammerne af, at der er styr på vores kassebeholdning i kongeriget.
Det er også derfor, vi har lavet budgetloven sammen med ordførerens eget parti, for der skal selvfølgelig være styr på økonomien.
Samtidig er vi jo på vej med muligheder for, at vi inden for budgetlovens rammer, sanktionslofter, og hvad der ellers findes, udgiftslofter, bliver mulighed for, at kommunerne også der mere lokalt kan lave nogle rigtige løsninger.
Vi kommer med forslag til generelle reserver for budgetterne og andre ting, som gør det muligt lokalt at finde en bedre løsning.
Men det giver sig selv, at det skal være inden for rammerne af en sund økonomi.
Margrethe Vestager (RV), 2012-10-26:
Man kunne jo håbe, at den gode stemning også spreder sig til behandlingen af de næste lovforslag.
Med de forskellige vinkler, som ordførerne har lagt på forslaget, er vi faktisk kommet rigtig godt rundt om det.
Det kan synes at være en mindre ting, men når man som medarbejder kommer til et andet land, er det vigtigt umiddelbart at kunne komme i gang og ikke skulle gå fra den ene til den anden til den tredje myndighed.
Derfor spiller det en stor rolle for virksomheders mulighed for at kunne rekruttere kernemedarbejdere og dermed jo også for deres mulighed for at skabe arbejdspladser til andre rundt omkring disse og dermed også arbejdspladser herhjemme.
Samtidig, og det har andre netop også betonet, og det synes jeg ikke skal gå sådan helt ufortalt hen,
har vi med lovforslaget givet CPR-systemet et serviceeftersyn og ændret på de bestemmelser i loven, som ikke var tidssvarende, eller som kunne forbedres.
Det drejer sig bl.a. om reglerne for bopælsregistrering af børn, som med det her forslag netop i højere grad bringes i overensstemmelse med forældreansvarslovgivningens regler om bopælsforældre.
Tilsvarende foreslås reglerne om videregivelse af oplysninger fra CPR til pensions- og forsikringsselskaber ændret, så man netop hurtigere og mere glat kan få udbetalt pension eller forsikringssum, som også Dansk Folkepartis ordfører hæftede sig ved.
Det synes jeg er en forbedring, fordi det er en vanskelig situation at være i som pårørende.
Hvis der så skal gå koks i processen, alene med henvisning til at det er svært at udveksle informationer, er det da en ting, som vi åbenlyst kan gøre bedre.
Jeg vil gerne kvittere for, at Dansk Folkepartis ordfører netop også hæftede sig ved det.
Med lovforslaget foreslås det også at indføre hjemmel til, at en kommune under visse betingelser kan udlevere navn og adresse på en formodet samlever til de samme pensions- og forsikringsselskaber.
Der er rejst forskellige spørgsmål, og dem håber jeg at vi kan få et godt samspil om i udvalgsbehandlingen.
Jeg glæder mig meget over, at der er samling om det.
Det gør tingene enklere for borgerne.
Og selv om det ikke virker som sådan et stort, forkromet og revolutionerende lovforslag, er det faktisk meget rart for borgerne, at tingene går glat, når man er i kontakt med den offentlige sektor.
Mike Legarth (KF), 2012-10-26:
Tak, hr. formand.
Det Konservative Folkeparti kan også støtte lovforslaget.
Vi vil gå så vidt som til at rose det.
Vi synes, at det er et glimrende lovforslag, og vi roser det, fordi det er en god idé at lave sådan et internationalt borgerservicecenter i de fire største byer, København, Aahus, Odense og Aalborg.
Det bakker vi op om, fordi det for De Konservative er en mærkesag, at vi gør tingene enklere, lettere og smidigere og på den måde fjerner unødige regler og administration og bureaukrati.
Så fuld støtte fra Det Konservative Folkeparti.
Leif Mikkelsen (LA), 2012-10-26:
Tak for det.
Ministeren kan glæde sig over, at det er en ganske fredelig start på en fredag og solen skinner udenfor, så der er sådan set heller ingen grund til at forlænge debatten for et forslag, som jeg forstår i øvrigt er et kommunalt ønske, og som ministeren så imødekommer.
Der er allerede på glimrende vis redegjort for, hvor problemerne ligger i det forslag, som åbenbart er til at overse, og som det kan ende med at Tinget kan stå sammen om.
Den stemning skal Liberal Alliance bestemt ikke ødelægge, så vi kan støtte forslaget.
Lars Dohn (EL), 2012-10-26:
Jeg vil overordnet sige, at de forslag, der ligger på kommunalområdet i dag, er præget af et ønske om at forenkle og afbureaukratisere, og det er jo noget, som vi har et meget markant og stærkt behov for.
Det er meget vigtigt for Enhedslisten, at den myndighedsoverdragelse, der kan ske til andre, ikke sker, uden at der er en udtrykkelig lovhjemmel for det.
Vi har nogle skræmmende eksempler fra kommuner, som gerne ville have smidt borgere ud af reglerne om sygedagpenge, og derfor ansatte man på bonusløn et Falckfirma til at rydde op.
Og jeg skal da love for, at det lykkedes at smide en hel masse ud, men heldigvis blev det så retligt underkendt, at man kan overdrage myndighed til andre, uden at der er udtrykkelig lovhjemmel.
Det var altså meget vigtigt at få det fastslået, og derfor er det godt, at der er styr på de her ting.
Vi lægger også meget vægt på de bemærkninger, der er kommet fra Datatilsynet, at der i notatet er redegjort for, at man har forholdt sig til de ting, og det er klart, at det er noget af det, vi vil følge nøje op på under udvalgsarbejdet.
Samtidig må det jo også være sådan, at gebyrerne ikke må udvikle sig til at blive en ekstra afgift, og det vil vi også gerne lige følge op på, men Enhedslisten kan støtte forslaget.
Lisbeth Bech Poulsen (SF), 2012-10-26:
Dette lovforslag har sin baggrund i den tidligere regerings initiativer, når det kommer til international rekruttering, som Venstres ordfører omtalte.
Det har også sin baggrund i regeringens ønske om at smidiggøre den offentlige sektor, som Socialdemokratiets ordfører nævnte.
De centre blev oprettet for at gøre det lettere for udenlandske arbejdstagere og deres familier at få offentlig service og vejledning ét sted på tværs af forskellige myndigheder.
På de fire ICS-center kan udenlandske arbejdstagere således få hjælp og vejledning i forbindelse med bl.a. jobsøgning, få udstedt registreringsbevis og i visse tilfælde få udstedt skattekort.
Det er der i dag ikke lovhjemmel til.
Det bliver der med dette lovforslag.
Med lovforslaget efterkommer vi et kommunalt ønske om at få mere fleksible rammer for opgavevaretagelsen.
Det kan SF kun støtte, og jeg ser naturligvis frem til det videre arbejde i udvalget.
Lone Loklindt (RV), 2012-10-26:
Jeg skal starte med at sige, at da vores kommunalordfører, fru Liv Holm Andersen, ikke kunne være til stede, har jeg lovet at læse ordførertalen op.
Når kommunerne beder om mere fleksible rammer, lytter vi.
Når kommunerne således også ønsker sig mere fleksible rammer for at løse opgaver i International Citizen Service-centrene, er det et ønske, som vi fra radikal side glæder os over at kunne indfri.
På den måde skaffer vi nemlig også bedre betingelser for dem, som International Citizen Service-centrene betjener, nemlig de udenlandske arbejdstagere.
Den anden del af lovforslaget går ud på at gøre CPR-loven mere tidssvarende, bl.a. ved at ændre reglerne for bopælsregistrering af børn, så den følger forældreansvarslovgivningens regler om bopælsforældre.
Denne del støtter Radikale Venstre naturligvis også.
Samlet set kan Radikale Venstre således støtte lovforslaget.
Merete Dea Larsen (DF), 2012-10-26:
Det gælder f.eks. for de ændringer, der er lagt op til i lovforslaget på området for de såkaldte ICS-centre.
Det vil medføre en smidigere sagsbehandling for både borgere og kommune.
Ændringerne sikrer, at lovgivningen afspejler samfundet, som det ser ud i dag.
Forslagene giver også forsikringsselskaber, pensionsselskaber m.fl. bedre mulighed for at komme i kontakt med en efterladt ægtefælle eller samlever efter dødsfald med henblik på udbetalinger eller orientering om vedkommendes rettigheder.
Det vil i høj grad komme de efterladte til gode og vil ydermere reducere de administrative opgaver hos bl.a. skifteretter, kommuner og pensionsselskaber.
Vi ser i Dansk Folkeparti positivt på den række ændringer, der lægges op til, og ser frem til at diskutere detaljerne på plads med henblik på at støtte lovforslaget.
Mette Reissmann (S), 2012-10-26:
Som det fremgår af regeringsgrundlaget, ønsker regeringen, at samarbejdet mellem kommuner og regioner om at sætte fokus på at gøre den offentlige opgaveløsning mere smidig og effektiv styrkes.
Den skal orienteres mod resultater, der kommer borgerne og erhvervslivet til gode, og ikke mindst på den baggrund fremlægges nærværende lovforslag.
Forslaget indeholder ændringer og præciseringer, der på forskellig vis letter de administrative byrder for kommunerne, erhvervslivet og borgerne.
Men først og fremmest efterkommer forslaget et ønske fra kommunerne om, at kommunerne fremadrettet kan samarbejde om at varetage opgaver, der vedrører registrering af indrejse i CPR i relation til arbejdet i de fire International Citizen Service-centre.
Formålet med centrene, der ligger i henholdsvis København, Århus, Odense og Aalborg, er, at udenlandske arbejdstagere og deres familier kan henvende sig ét sted og få vejledning og offentlig service på tværs af relevante myndigheder i stedet for at skulle rende spidsrod forskellige steder.
Kommunerne vil derfor gerne sikre, at der bliver det her bedre samarbejde.
Som socialdemokrat mener jeg, at det er vigtigt, at vi sikrer kommunerne mulighed for at samarbejde om at løse den slags opgaver.
Det skaber større smidighed og sikrer, at den kommunale service, der ydes udenlandske arbejdstagere i et sådant center, bliver mere effektiv.
Så overordnet set
har lovforslaget derfor positive konsekvenser for kommunerne, for erhvervslivet og for borgerne. Socialdemokraterne støtter derfor forslaget.